KOMISIJOS REGLAMENTAS (EB) Nr. 1345/2008
2008 m. gruodžio 23 d.
iš dalies keičiantis Tarybos reglamentą (EEB) Nr. 2136/89, nustatantį bendruosius konservuotų sardinių pardavimo standartus ir konservuotų sardinių ir sardinių tipo produktų prekių aprašymus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo (1), ypač jo 2 straipsnio 3 dalį,
kadangi:
(1)
Reglamente (EB) Nr. 104/2000 numatyta galimybė priimti žuvininkystės produktų pardavimo Bendrijoje bendruosius standartus, ypač siekiant palengvinti sąžininga konkurencija grindžiamą prekybą. Šiuos standartus gali, visų pirma, sudaryti ženklinimas etiketėmis.
(2)
Tarybos reglamentu (EEB) Nr. 2136/89 (2) nustatyti bendrieji konservuotų sardinių pardavimo standartai ir konservuotų sardinių ir sardinių tipo produktų prekių aprašymai Bendrijoje.
(3)
Dėl didėjančios konservuotų produktų, parduodamų ir pateikiamų taip pat kaip ir konservuotos sardinės Bendrijoje, pasiūlos įvairovės būtina pateikti vartotojams pakankamai informacijos apie šio produkto identiškumą ir pagrindines savybes. Todėl būtina iš dalies pakeisti dabar galiojančias konservuotų produktų, parduodamų ir pateikiamų taip pat kaip ir konservuotos sardinės Bendrijoje, prekių aprašymų taisykles.
(4)
Todėl turėtų būti atsižvelgiama į 2007 m. atnaujintą Codex Alimentarius standartų Kodeksą STAN94 bei į konkrečias Bendrijos rinkos sąlygas.
(5)
Siekiant rinkos skaidrumo, sąžiningos konkurencijos ir pasirinkimo įvairovės, į leidžiamų rūšių, iš kurių ruošiami konservuoti sardinių tipo produktai, sąrašą būtina įtraukti Strangomera bentincki rūšį.
(6)
Norint pagerinti kiekvieno sardinių tipo produkto atpažinimą, kaip skiriamieji terminai turėtų būti naudojami mokslinis rūšies pavadinimas ir geografinės vietovės pavadinimas.
(7)
Šiame reglamente nustatyti reikalavimai turėtų būti taikomi nepažeidžiant 2000 m. kovo 20 d. Europos Parlamento ir Tarybos direktyvos 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (3).
(8)
Todėl Reglamentas (EEB) Nr. 2136/89 turėtų būti atitinkamai iš dalies pakeistas.
(9)
Kad ūkio veiklos subjektai galėtų prisitaikyti prie naujų reikalavimų, reikėtų nustatyti pereinamąjį laikotarpį, susijusį su produktų, atitinkančių dabartinę Reglamento (EEB) Nr. 2136/89 redakciją, teikimu į rinką.
(10)
Žuvininkystės produktų vadybos komitetas per jo pirmininko nustatytą laikotarpį savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2136/89 iš dalies keičiamas taip:
1)
1a straipsnio 2 dalis papildoma šiuo punktu:
„k)
Strangomera bentincki“.
2)
7a straipsnis pakeičiamas taip:
„7a straipsnis
1. Nepažeidžiant Direktyvos 2000/13/EB, konservuoti sardinių tipo produktai gali būti parduodami Bendrijoje pagal prekės aprašymą, kurį sudaro žodis „sardinės“ kartu su moksliniu rūšies pavadinimu ir geografinės vietovės, kur rūšys buvo sužvejotos, pavadinimu.
2. Jei straipsnio 1 dalyje numatytas prekės aprašymas pateikiamas ant konservuoto sardinių tipo produkto talpyklos, jis pateikiamas aiškiai ir išskirtinai.
3. Visais atvejais mokslinį pavadinimą sudaro gentiniai ir rūšiniai lotyniški pavadinimai.
4. Kaip geografinė vietovė nurodomas vienas iš pirmajame priedo stulpelyje pateiktų pavadinimų, atsižvelgiant į atitinkamą vietovės identifikaciją, nurodytą antrajame priedo stulpelyje.
5. Kiekviena rūšis parduodama pagal atskirą prekės aprašymą.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Vis dėlto produktai, kurie atitiko Reglamento (EEB) Nr. 2136/89 reikalavimus prieš jį iš dalies pakeičiant šiuo reglamentu, gali būti teikiami į rinką iki 2010 m. lapkričio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 23 d.